་དང་ཨི་ཧི། ང་ཡི་བརྒྱུད་པ་དྭགས་པོ་དཀར་བརྒྱུད་ལ་བྱིན་རླབས་ཡོད་གྲགས་སོ། །བློ་གཏད་བཅོལ་དང་ཨི་ཧི། ང་ཡི་ཡི་དམ་འཁོར་ལོ་ཡི་སྡོམ་པ་ལ་དངོས་གྲུབ་ཡོད་གྲགས་གོ །དགོས་འདོད་ཞུས་དང་༴ ང་ཡི་ཆོས་སྐྱོང་མ་མགོན་ལྕམ་དྲལ་ལ་མཐུ་རྩལ་ཡོད་གྲགས་གོ །ཕྲིན་ལས་བཅོལ་དང་ང་ཡི་ཕ་ཡུལ་རྒྱལ་ཁམས་ཕྱོགས་མེད་ལ་གུ་ཡང་ཡོད་གྲགས་གོ །ཉམས་དགའ་སྐྱོང་དང་ང་ཡི་སྡེ་ཚན་འགྲོ་དྲུག་སེམས་ལ་ཉེ་རིང་མེད་གྲགས་གོ །བྱང་སེམས་བསྐྱེད་དང་ང་ཡི་ཕ་ནོར་འཕགས་པའི་ནོར་བདུན་ལ་ཟད་པ་མེད་གྲགས་གོ །ཀུན་ལ་བགོས་དང་ང་ཡི་ལྟ་བ་ཕྱག་རྒྱ་ཆེན་པོ་ལ་ལྟད་མོ་ལྟོས་དང་ཡེ། ལྟ་རྒྱུ་ཨེ་འདུག་གཟིགས་དང་། ང་ཡི་སྒོམ་པ་ནཱ་རོ་ཡི་ཆོས་དྲུག་ལ་ཡེངས་མེད་སྒོམ་དང་ཡེ། ཟབ་ཁྱད་ཨེ་འདུག་གཟིགས་དང་། ང་ཡི་སྤྱོད་པ་རོ་སྙོམས་ཀྱི་སྐོར་དྲུག་ལ་སྤྱད་པ་སྤྱོད་དང་ཡེ། སྤང་བླང་ཨེ་འདུག་གཟིགས་དང་། ང་ཡི་འབྲས་བུ་ཤར་གྲོལ་ནི་དུས་མཉམ་ལ་ཡ་མཚན་ཡོད་གྲགས་གོ །རེ་དོགས་ཨེ་འདུག་གཟིགས་དང་ཡེ། འདི་འཕྱོང་རྒྱས་སྡེ་པ་སྐུ་ཞབས་ལ་ ༧པདྨ་དཀར་པོས་གདམས་པའོ།། ༧ ཡང་རྡོག་བྲོ་ཉིས་རྒྱག་ཆ་གཅིག་བྱས། གདངས་གནས་ཆེན་གྱི་མཆོག་དང་འདྲ་བ། བརྒྱུད་པ་འདི་དྭགས་པོ་དཀར་བརྒྱུད་ལ་ཐུག་པས། ཨ་ཧོ་ཡེ་ཐུག་པས། བླ་མ་དེ་དཔལ་ལྡན་འབྲུག་པ་ལ་ཞུས་པས། ཨ་ཧོ་ཡེ་ཞུས་ནས། བློ་རྩེ་དེ་ཚེ་འདི་བློས་བཏང་ལ་གཏད་པས། ཨ་ཧོ༴ བསམ་ཀྱིན་ནི་སྣང་བ་བདེ་ཤོས་སུ་བྱུང་ངོ་།། ཨ་ཧོ༴ བརྟགས་བྱིན་ནི་ཉམས་བཟང་དགའ་བ་ལས་བྱུང་ངོ་།། ཨ་ཧོ་ལྟ་བ་དེ་ཕྱག་ཆེན་དུ་གཏན་ལ་ཕབ་པས། ཨ་ཧོ༴ སྒོམ་པ་དེ་ཆོས་དྲུག་གི་གསང་ལམ་ལ་ཞུགས་པས། ཨ་བོག་འདོན་ནི་རོ་སྙོམས་སྐོར་དྲུག་བཅོལ་བས། ཨ་བསམ་ཀྱིན་ནི་སྣང་བ་བདེ་ཤོས་སུ་བྱུང་ངོ་།། ཨ་བརྟགས་གྱིན་ནི་ཉམས་བཟང་དགའ་བ་ལས་བྱུང་ངོ་།། ཨ་ཆེ་ཐབས་ཀྱི་བཅོས་མ་དེ་ཁྱད་དུ་བསད་ནས། ཨ་གང་བྱུང་ལ་འདུན་མའི་གཙོ་བོ་འདྲ་བྱུང་བས། ཨ་གང་དགའ་ཡི་སྟབས་བདེ་བ་ལ་བློ་རྩེ་འདྲ་གཏད་པས། ཨ་བསམ་ཀྱིན་ནི་སྣང་བ་བདེ་ཤོས་སུ་བྱུང་ངོ་།། ཨ་བརྟགས་བྱིན་ནི་ཉམས་བཟང་དགའ་བ་ལས་བྱུང་མ་རྒན་དེ་འགྲོ་དྲུག་སེམས་ལ་བྱས་ནས། ཨ་དྲིན་ལན་དེ་དམ་པའི་ལྷ་ཆོས་ལ་ཞུས་པས། ཨ་ནམ་བཞག་དེ་གཏན་གྱི་དོན་ཆེན་འདྲ་འགྲུབ་པས། ཨ་བསམ་ཀྱིན་ནི་སྣང་བ་བདེ་ཤོས་ཨ་བརྟགས་བྱིན་ནི་ཉམས་བཟང་དགའ་བ་ལས་བྱུང་ངོ་། །ཨ་ཧོ་ཡེ་བྱུང་ངོ་། ། ཅེས་པ་འདི་དགེ་སློང་ཤེས་རབ་འཕེལ་ལ་གནས་ཆེན་མཁར་ཆུར་ ༧ཀུན་མཁྱེན་པདྨ་དཀར་པོས་གནང་བའོ།། ༧ གནས་ཆེན་གྱི་མཆོག་དེ་ལྷོ་བྲག་གི་གདངས་དང་འདྲ་བ། ཡུལ་ཌཱ་ཀིའི་ཕོ་བྲང་དཔལ་གྱི་ཙཱ་རི་ཨ་ཧོ་ཡེ་ཙ་རི། །གསང་ཆེན་གྱི་དཀྱིལ་འཁོར་རིས་མེད་དུ་འཆར་བས། ཨ་ཧོ་ཡེ་འཆར་བས། དེ་འདྲ་ཚོ་འཁོར་བའི་སྐལ་བཟང་གི་མེ་ལོང་། ཨ་ཧོ་ཡེ་མེ་ལོང་། དངོས་གྲུབ་པོ་ལེན་ཤེས་འདི་འདུན་མ་ཡི་ཡང་རྩེ། ཨ༴ བསམ་ཀྱིན་དུ་འཚེང་པ་འདི་གཏན་གྱི་ཡི་གཏན་དོན། ཨ་དད་ལྡན་གྱི་སྐོར་མི་ཚོ་སྐྱིད་པ་ཡི་གླུ་ལེན། ཨ༴ གསང་ཆེན་གྱི་སྣོད་འགྱུར་འདི་དགའ་བ་ཡི་བྲོ་བརྡུང་། ཨ་བློ་བདེ་བ་གུ་ཡངས་སུ་འབོལ་མོ་རུ་འཛོམ་འཛོམ། ཨ་དལ་འབྱོར་གྱི་མི་ལུས་འདི་དོན་ལྡན་དུ་སྦྱར་ནས། ཨ༴ གཞན་དོན་གྱི་སྙིང་པོ་དེ་བྱང་ཆུབ་ཏུ་སྒྲུབ་ནས། ཨ་དེ་འདྲ་ཚོ་ཤཱཀ་ཐུབ་བསྟན་འཛིན་གྱི་མེ་ལོང་། ཨ་ལྷ་ཆོས་ནི་བྱས་ཤེས་འདི་འདུན་མ་ཡི་ཡང་རྩེ། ཨ་བྱས་པས་འཚེང་བ་འདི་གཏན་གྱི་ཡི་གཏན་དོན། ཨ་དད་ལྡན་མཆེད་ལྕམ་ཚོ་སྐྱིད་པ་ཡི་གླུ་ལེན། ཨ་སངས་རྒྱས་སར་འཁོད་འདི་དགའ་བ་ཡི་བྲོ་བརྡུང་། ཨ་ཐར་པ་དང་རྣམ་གྲོལ་དུ་འབོལ་མོ་རུ་འཛོམ་འཛོམ། ཨ་མཚན་ལྡན་གྱི་བླ་མ་འདི་ཚུལ་བཞིན་དུ་བསྟེན་པས། ཨ་ཐོས་བསམ་དེ་མཐར་ཐུག་སྒྲུབ་པ་ལ་སྦྱར་ནས། ཨ༴ ཕ་རྗེས་སུ་སྙོག་ཤེས་འདི་འདུན་མ་ཡི་ཡང་རྩེ།
ཨ་བློ་རྩེ་གཅིག་དྲིལ་འདི་གཏན་གྱི་གཏན་དོན། ཨ་སྒོམ་ཆེན་གྲལ་རིགས་ཚོ་སྐྱིད་པ་ཡི་གླུ་ལེན། ཨ་ཆགས་ཞེན་མེད་པ་ཚོ་དགའ་བ་ཡི་བྲོ་བརྡུང་། ཨ་འོག་མིན་གྱི་གནས་མཆོག་ཏུ་འབོལ་མོ་རུ་འཛོམ་འཛོམ། ཨ་ཧོ་ཡི་འཛོམ་འཛོམ། ཤར་མེ་རག་མདོ་པ་སངས་རྒྱས་རྒྱ་མཚོ་དང་། བསོད་ནམས་འབྲུག་རྒྱས་གཉིས་ཀྱིས་བསྐུལ་ངོར། ༧ ཕྱོགས་ཐམས་ཅད་ལས་རྣམ་པར་རྒྱལ་བ་མི་ཕམ་པདྨ་དཀར་པོས་སྦྱར་བའོ།། ༧ རས་ཕུད་སྐབས་ཀྱི་ཆས་ཤོག་མགུར་དབྱངས། རྡོ་རྗེ་དང་འཆང་ཆེན་གྱི་བུ་བརྒྱུད་ངེད་ལ་འགྲན་མཁན་ཡོད་དོ་ཡོད་དོ་ཟེར་ན་ནི་ཆས་ཤོག་དང་གཡས་སྐོར་ལ་བདག་རྣམ་པ་བློ་བདེ་རང་ལ་ཁོའོ། །ཏིལླི་དང་ཤེས་བཟང་གི་བུ་ནཱ་རོ་དང་པཎ་ཆེན་གྱི་བུ་མར་པ་དང་ལོ་ཙཱ་ཡི་བུ་མི་ལ་དང་རས་པ་ཡི་བུ༴ དྭགས་པོ་ལྷ་རྗེ་ཡི་བུ༴ ཕག་མོ་དང་གྲུ་པ་ཡི་བུ་གླིང་ཆེན་དང་རས་པ་ཡི་དཔལ་ལྡན་དང་འབྲུག་པ་ཡི་བུ་བརྒྱུད་རིམ་རྩ་བའི་བླ་མའི་བར་རིགས་འདྲེས།། ༧ ད་ནི་བཀྲ་ཤིས་རིམ་བཞིན་བརྗོད་པ་ལ་དལ་ཞིང་འགྱིང་བག་དང་ལྡན་པས་སྟང་སྟབས་བྱས་ལ་སྙན་ཞིང་འབོལ་བའི་གསུང་གིས་དམ་བུས་བསྐུལ། དང་པོ་ཞབས་བྲོ་ཉིས་རྒྱག་ཅིག་བྱས་ནས་འདི་ལྟར་གྱེར་རོ།། ཤར་གྱི་ཕྱོགས་ནས་བཀྲ་ཤིས་ཤིག་འབྱོན་པ་ཡོད་དོ། །དགའ་བ་ལ་སྐྱིད་དོ་ཨང་། རྡོ་རྗེ་སེམས་དཔའ་དང་མངོན་སུམ་དུ་མཇལ་བ་ཡོད་དོ། །དགའ་བ་ལ་སྐྱིད་མངོན་སུམ་དུ་མཇལ་ནས་དངོས་གྲུབ་ཅིག་གནང་བ་ཡོད་དོ། །དགའ་བ་ལ་དངོས་གྲུབ་ཅིག་གནང་ནས་སངས་ཆེན་ཞིག་རྒྱ་བ་ཡོད་དོ། །དགའ་བ་སངས་ཆེན་ཞིག་རྒྱས་ནས་འགྲོ་དོན་ཞིག་སྐྱོང་བ་ཡོད་དོ། །དགའ་ཞབས་བྲོ་འདི་ལ་ནོར་བུ་ཡི་སྤང་ལེན་མ་ཞིག་ཞུ་བ་ཡོད་དོ། །དགའ་ལྷོ་ཡི་ཕྱོགས་ནས་བཀྲ་ཤིས་རིན་ཆེན་འབྱུང་གནས་དང་མངོན་སུམ་མངོན་སུམ་དུ་མཇལ་ནས་དངོས༴ དངོས་གྲུབ་ཅིག་གནང་ནས་སངས་ཆེན་སངས་ཆེན་ཞིག་རྒྱས་ནས་འགྲོ་ཞབས་བྲོ་འདི་ལ་ཕུན་ཚོགས་ལྔ་ལྡན་མ་ཞིག་ཞུ་བ་ཡོད་དོ། །དགའ་བ་ནུབ་ཀྱི་ཕྱོགས་ནས་སྣང་བ་མཐའ་ཡས་དང་མངོན་སུམ་དུ་མཇལ་མངོན་སུམ་དུ་མཇལ་ནས་དངོས་གྲུབ་དངོས་གྲུབ་ཅིག་གནང་ནས་སངས་ཆེན་སངས་ཆེན་ཞིག་རྒྱས་ནས་འགྲོ་དོན་ཞབས་བྲོ་འདི་ལ་ཚོགས་གཉིས་ཟུང་འཇུག་མ་ཞིག་ཞུ་བྱང་གི་ཕྱོགས་ནས་བཀྲ་ཤིས་ཤིག་འབྱོན་པ་དོན་ཡོད་གྲུབ་པ་དང་མངོན་སུམ་དུ་མཇལ། མངོན་སུམ་དུ་མཇལ་ནས་དངོས་གྲུབ་དངོས་གྲུབ་ཅིག་གནང་ནས་སངས་ཆེན༴ སངས་ཆེན་ཞིག་རྒྱས་ནས་འགྲོ་དོན་ཞབས་བྲོ་འདི་ལ་བཀྲ་ཤིས་ཀྱི་གཡང་ཆགས་མ་ཞིག་ཞུ་བ་དབུས་ཀྱི་ཕྱོགས་ནས་བཀྲ་ཤིས་ཤིག་འབྱོན་པ་ཡོད་དོ། །དགའ་རྣམ་པར་སྣང་མཛད་དང་མངོན་སུམ་དུ་མཇལ་མངོན་སུམ་དུ་མཇལ་ནས་དངོས་གྲུབ་ཅིག་དངོས་གྲུབ་ཅིག་གནང་ནས་སངས་ཆེན་ཞིག་རྒྱས་སངས་ཆེན་ཞིག་རྒྱས་ནས་འགྲོ་དོན་ཞིག་སྐྱོང་བ་ཞབས་བྲོ་འདི་ལ་ཁམས་གསུམ་གྱི་ཟིལ་གནོན་མ་ཅིག་ཞུ་བ་བས་བྲོ་འདི་ལ་བདུད་དཔུང་རྣམས་ཚར་གཅོད་མ་ཅིག་ཞུ་བ་ཞབས་བྲོ་འདི་ལ་བཀྲ་ཤིས་ཀྱི་དགུ་བརྩེགས་མ་ཅིག་ཞུ་བ་ཡིན་ནོ། །
དགའ་བ་ལ་སྐྱིད་དོ༴ ཞུ། ཞབས་བྲོ་བཀྲ་ཤིས་དགུ་བརྩེགས། གནང་༡་བ་ཞུ། ཨ་༢ལགས་གཡས་པ་༣གསུམ་གསུམ། གཡོན་པ་༤གསུམ་གསུམ། གཡས་པ༥་བཀྲ་ཤིས། གཡོན་པ་༦བཀྲ་ཤིས་གཡས་༧བྱས། གཡོན༨་བྱས། ཤྭ་མོ་༩བྱས་ཤྭ་མོ་ལ་༡༠བྱས་ཤྭ་མ་༡༡ལ་མཁས་པ་བཀྲ་ལ་ཤིས་པར་ཤོག། བཀྲ་ཤིས་ཀྱི་ཞབས་བྲོ་འདི་ལ་རྐང་གཡས་གཡོན་གྱི་གོ་མ་ནོར་བར་བྱས་ལ། མཐར་རྡོག་བྲོ་གཅིག་རྡེབ་པར་བྱའོ།། ༧ དུས་གསུམ་རྒྱལ་བའི་སྤྱི་གཟུགས་དཔལ་འབྲུག་པའི། །ཉམས་འགྱུར་རྡོ་རྗེའི་གླུ་དབྱངས་ཐོས་པའི་མོས། །སྐལ་ལྡན་མོས་གུས་ཉམས་རྟོགས་གོང་འཕེལ་དུ། །འགྱུར་ཞིང་སྟོང་ཉིད་རང་སྒྲ་རྡོ་རྗེའི་གླུ། །ཐོས་གང་གྲོལ་བར་འགྱུར་ཕྱིར་ཚུལ་འདི་ལ། །སྦྱངས་བརྩོན་མི་གཡེལ་དྲག་ཏུ་འབད་པར་བྱའོ། །སྣང་གྲགས་རིག་གསུམ་བླ་མའི་སྐུ་གསུམ་དུ། །ངེས་པའི་ངང་ནས་གང་ཤར་བཟོ་མེད་ངང་། །ཡེངས་མེད་དྲན་པའི་རང་སོ་མ་ཤོར་བར། །འགྱིང་བག་ལུས་ཀྱི་གར་དང་འབེལ་སྙན་དབྱངས། །རྣམ་འགྱུར་མཛེས་བརྗིད་ལྡན་པས་ལེགས་བསྒྱུར་ན། །སྐྱེ་དགུ་འཕྲལ་ཡུན་བདེ་བའི་གསོས་སུ་གྱུར། སརྦ་མངྒ་ལཾ།། མ་དཔེ་ཁུངས་དག་ཇི་བཞིན་ཞལ་བཤུས་པ་ལགས། ཁམས་སྒར་དང་བདེ་ཆོས་ཀྱི་གསུང་རྒྱུན་ཡིན་ངེས་འདུག བྱངས་རྟའི་པཱ་ལུ་གསང་གླིང་དང་ཙཱ་རི་གཅིག་ཅར་བཞིར་ཞུགས་པ་དགེའོ། །གོང་གསལ་བཞིན་ཁུངས་བཙུན་ཁར། །ཕྱག་བྲིས་པཱ་ལུ་རྟ་རྣམས་ཀྱི། དགེ་མཁྱེན་བརྩེ་རིན་པོ་ཆེ་མཆོག་གི་ཕྱག་གདར་ངོ་མ་བྱིན་ཆེན་ཡིན།  མངྒ་ལཾ།། གནས་ཆེན་ཙཱ་རི་གཅིག་ཅར་དུ་བོད་ཟླ་༨ ཚེས་༡༥ ལ་དབྱར་མཆོད་ཅེས་ཚོགས་ཀྱི་མཆོད་པ་རྒྱ་ཆེར་ཁར་མར་གྱི་དག་པ་ཤེལ་གྱི་རི་བོའི་དབྱིབས་བཞེངས་ཏེ་དེའི་མདུན་དུ་ཇ་ཆང་ཞོ་སོགས་ཅི་འབྱོར་བཤམས་ནས་སྐྱ་སེར་ཡོངས་རྫོགས་འདུས་ཏེ་སྒྲུབ་གྲྭ་རྣམས་གཟན་ཕབས་ཕྱག་ཐལ་མོ་སྦྱར་ཏེ། རྩ་བའི་དབྱངས་རིང་ཚིག་དྲུག་འཐེན་ཚར་ནས་ཙཱ་རིའི་གསོལ་འདེབས་འདོན་བཞིན་པར་བསྐོར་བ་ཕྱིན་པ་དེར་བཀའ་བརྒྱུད་བྲོ་མོ་ཆེ་ཟེར། བོད་ཟླ་༡༢ ཚེས་༡༥ དགུན་མཆོད་ཅེས་དབྱར་མཆོད་དང་ཁྱད་མེད་ཁར་སྒྲུབ་སྡེ་ནས་གཟིམས་ཁང་བརྒྱུད་གདན་ས་ནས་སྲིད་འབུམ་ཐང་དུ་སྒྲུབ་པ་རྣམས་ལུས་ལ་རས་རྐྱང་བཞེས་ནས་རླུང་གི་ནུས་པ་བཏོན་པའི་སྐབས་ཆས་ཤོག་ཅེས་མགུར་མ་འདོན་སྲོལ་ཡོད། སྒོ་ཕྱེ་མགུར་མ་འདི་འདོན་སྐབས་ཚང་མ་བཞེངས་ཏེ་གཟན་ཕབ་ཐལ་མོ་སྦྱར་ཏེ། ཀ་སྒོ་མོ་ཕྱེ་ཞིག་ལམ་སྣ་དྲོངས། །སྤྲིན་ན་བུན་གཉིས་ཀྱི་ཞལ་ཁེབས་ཕྱེ། །བོད་རྡོ་མཚན་ཅན་ལ་གསོལ་བ་འདེབས། །ནང་སྤྲུལ་པའི་ལྷ་ཞལ་བསྟན་དུ་གསོལ། །སེམས་སྣང་བ་རང་གྲོལ་བྱིན་གྱིས་བརློབས། །རྐྱེན་ཕྱི་ནང་བར་ཆད་ཞི་བ་དང་། །མཆོག་ཐུན་མོང་གཉིས་ཀྱི་དངོས་གྲུབ་སྩོལ།། སྐྱིད་ཕུག་ཡེ་ཤེས་རྡོ་རྗེས་གསུང་ངོ་། །གདངས་འཐེན་ནས་གཟན་བརྒྱངས་ནས་ཚང་མ་སྲིན་འཛུབ་བསྡམ་ཏེ་ཤྭ་མོ་ལྡ་ལའི་མའི་མགུར་མ་འདི་ལྟར། ཤྭ་མོ་ལྡ་ལའི་མའི་སྒོ་མོ་དེ་གང་གི་ཕྱོགས་ནས་ཕྱེ། །སྒོ་ལས་བཏང་པའི་ཆོག ཤྭ་མོ་ལྡ་ལའི་མའི་སྒོ་མོ་དེ་ཤར་གྱི་ཕྱོགས་ནས་ཕྱེ། སྒོ་ལས་བཏང་པའི་ཆོག རྡོ་རྗེ་སེམས་དཔའི་སྒོ་མོ་དེ་དུང་སྒོ་མ་གཅིག་ཕྱེ། སྒོ་ལས༴ སྒོ་མོ་ཕྱེ་ཞིག་གི་སྒོ་མོ་དེ་གང་འདྲ་མ་ཞིག་ཕྱེ། སྒོ་ལས༴ སྒོ་མོ་ཕྱེ་ཞིག་གི་སྒོ་མོ་དེ། འདི་འདྲ་མ་ཞིག་ཕྱེ། སྒོ་ལས༴ ཁྱེད་ཀྱང་ཤོག་ཨ་བདག་ཀྱང་སླེབས་ཡོང་། མཚན་ལྡན་བླ་མའི་སྐུ་མདུན་འདི་རུ་དགའ་བའི་ཆོས་བྲོ་ཞིག་འཁྲབ་བོ་ཨང་། ཤྭ་མོ་ལྡ་ལའི་མའི་སྒོ་མོ་དེ། གང་གི་ཕྱོགས་ནས་ཕྱེ། སྒོ་ལས༴ ཤྭ་མོ་ལྡ་ལའི་མའི་སྒོ་མོ་དེ་ལྷོའི་ཕྱོགས་ནས་ཕྱེ། སྒོ་ལས༴ རིན་ཆེན་འབྱུང་གནས་ཀྱི་སྒོ་མོ་དེ། གསེར་སྒོ་མ་ཞིག་ཕྱེ། སྒོ་ལས༴ སྒོ་མོ་ཕྱེ་ཞིག་གི་སྒོ་མོ་དེ། གང་འདྲ་མ་ཞིག་ཕྱེ། སྒོ་ལས༴ སྒོ་མོ་ཕྱེ་ཞིག་གི་སྒོ་མོ་དེ། འདི་འདྲ་མ་ཞིག་ཕྱེ། སྒོ་ལས༴ ཁྱེད་ཀྱང་ཤོག་ཨ་བདག་ཀྱང་སླེབས་ཡོང་། མཚན་ལྡན་བླ་མའི་སྐུ་མདུན་འདི་རུ་སྐྱིད་པའི་ཆོས་བྲོ་ཞིག་འཁྲབ་བོ་ཨང་། ཤྭ་མོ་ལྡ་ལའི་མའི་སྒོ་མོ་དེ། གང་གི་ཕྱོགས་ནས་ཕྱེ། སྒོ་ལས༴ ཤྭ་མོ་ལྡ་ལའི་མའི་སྒོ་མོ་དེ། ནུབ་ཀྱི་ཕྱོགས་ནས་ཕྱེ། སྒོ་ལས༴ སྣང་བ་མཐའ་ཡས་ཀྱི་སྒོ་མོ་དེ། ཟངས་སྒོ་མ་ཞིག་ཕྱེ། སྒོ༴ སྒོ་མོ་ཕྱེ་ཞིག་གི་སྒོ་མོ་དེ། གང་འདྲ་མ་ཞིག་ཕྱེ། སྒོ༴ སྒོ་མོ་ཕྱེ་ཞིག་གི་སྒོ་མོ་དེ། འདི་འདྲ་མ་ཞིག་ཕྱེ། སྒོ་ལས༴ ཁྱེད་ཀྱང་ཤོག་ཨ་བདག་ཀྱང་སླེབས་ཡོང་། མཚན་ལྡན་བླ་མའི་སྐུ་མདུན་འདི་རུ་བདེ་བའི་ཆོས་བྲོ་ཞིག་འཁྲབ་བོ་ཨང་། ཤྭ་མོ་ལྡ་ལའི་མའི་སྒོ་མོ་དེ། བྱང་གི་ཕྱོགས་ནས་ཕྱེ། སྒོ་ལས༴ དོན་ཡོད་གྲུབ་པའི་སྒོ་མོ་དེ། གཡུ་སྒོ་མ་ཞིག་ཕྱེ། སྒོ་ལས༴ སྒོ་མོ་ཕྱེ་ཞིག་གི་སྒོ་མོ་དེ། གང་འདྲ་མ་ཞིག་ཕྱེ། སྒོ་ལས༴ སྒོ་མོ་ཕྱེ་ཞིག་གི་སྒོ་མོ་དེ། འདི་འདྲ་མ་ཞིག་ཕྱེ། སྒོ་ལས༴ ཁྱེད་ཀྱང་ཤོག་ཨ་བདག་ཀྱང་སླེབས་ཡོང་། མཚན་ལྡན་བླ་མའི་སྐུ་མདུན་འདི་རུ་ལས་རབ་རྫོགས་པའི་ཆོས་བྲོ་ཞིག་འཁྲབ་བོ་ཨང་། མི་དེ་གཞན་ལ་མེད་པའི་ཕྱེད་གདངས། འཛམ་གླིང་ཆུ་མཚོ་ན་འགྱིང་བ་ཀུ་མུད་ཀྱི་སྡོང་པོ། །དེ་ལ་མཛའ་གཅུགས་སུ་ལྡན་པ་ཆུ་ཤེལ་གྱི་ཟླ་བ། །དུས་ཚོད་ཉིན་མཚན་གྱི་བགྲོད་པས་ཟླ་བ་ངས་ཆས་ནས། །གླིང་གསུམ་ཉིན་འཁོར་ལ་བྱས་ནས་ལྷོ་གླིང་འདིར་སླེབ་འོང་། །འོད་དཀར་དགའ་སྟོན་དུ་འགྱེད་དོ་ཀུ་མུད་ཀྱི་ནགས་ཚལ། །ས་སྨོས་སེར་བ་ལས་སྲུངས་ཤིག་སྔགས་འཆང་གི་ནག་པོ། །སྤང་གཤོངས་མཐོན་པོ་ན་མཛེས་པ་སྤང་རྒྱན་གྱི་སྔོན་མོ། །དེ་ལ་མཛའ་གཅུགས་སུ་ལྡན་པ་སྟག་ཆུང་གི་བུང་བ། །དུས་ཚོད་བསེར་བུ་ཡི་བསྐུལ་བས་བུང་བ་ངས་ཆས་ནས། །ནགས་མཐའ་ཡུད་ཙམ་གྱིས་བསྐོར་ནས་སྤང་གཤོངས་འདིར་སླེབ་འོང་། །གླུ་སྒྲ་དར་དིར་གྱིས་འགེངས་སོ་སྤང་རྒྱན་གྱི་ཚལ་ཆེན། །མེ་ཏོག་བ་མོ་ལས་སྐྱོབས་ཤིག་ལྷོ་སྤྲིན་གྱི་སྨུག་པོ། །ལྷོ་བྲག་ལུང་གསུམ་ན་སྐྱིད་པ་གནས་ཆེན་གྱི་མཁར་ཆུ། །དེ་ལ་མཛའ་གཅུགས་སུ་ལྡན་པ་རྣལ་འབྱོར་གྱི་པད་དཀར། །དུས་ཚོད་བྱ་གཞག་གིས་བྲེལ་བས་པད་དཀར་ངས་ཆས་ནས། །ལྷོ་གཙང་སྐད་ཅིག་གིས་བསྐོར་ནས་གནས་ཆེན་འདིར་སླེབ་འོང་། །དམ་ཆོས་དགའ་སྟོན་དུ་འགྱེད་དོ་འདིར་བཞུགས་པའི་མཆོད་ཡོན། །ཁྱེད་ཅག་བར་ཆད་ལས་སྐྱོབས་ཤིག་བླ་མ་ཡི་དཀོན་མཆོག །ཅེས་ཀུན་མཁྱེན་པདྨ་དཀར་པོའི་གསུང་ངོ་། །མཉམ་མེད་དཔལ་ལྡན་འབྲུག་པའི་རིང་ལུགས་ལས། །དོན་དམ་ཉམས་སུ་བཞེས་པའི་འབྲས་རྟགས་ཀྱི